《六有斋》
明代·董纪

人性靡不善，至理无古今。苟能希圣贤，彼心即吾心。

升高必自卑，历浅当就深。庄岳置数年，楚子亦齐音。

我友清老裔，超然脱尘簪。挥手谢声利，耕凿东溪浔。

延师教孙子，买书不论金。暇日私绪馀，闻善意所钦。

六有用名斋，佩服作规箴。言动慎躁妄，日夕思无淫。

以兹瞬息微，存养防牟侵。仰止敢或懈，常若横渠临。

春风扇微和，凉月敷清阴。幽花拂檐舞，好鸟当窗吟。

于时一壶酒，自酌还自斟。其中有真乐，乐向其中寻。

作者简介：董纪，明字良史，后以字行，更字述夫，号一槎，上海人。洪武（一三六八至一三九八）中任江西按察佥事。善草书。著西郊笑端集。《书史会要、大观录》